एयरबस से 250, बोइंग से 220 एयरक्राफ्ट खरीदेगा, इसी साल शुरू होगी डिलीवरी
Air India Airbus Boeing Aircraft Deal Update एअर इंडिया ने मंगलवार को 470 विमानों के ऑर्डर के साथ दुनिया की अब तक की सबसे बड़ी एविएशन डील फाइनल कर ली।
एअर इंडिया ने मंगलवार को 470 विमानों के ऑर्डर के साथ दुनिया की अब तक की सबसे बड़ी एविएशन डील फाइनल कर ली। इसके लिए उसने फ्रेंच कंपनी एयरबस और अमेरिकी कंपनी बोइंग से सौदा किया है। एअर इंडिया को एयरबस 250 और बोइंग 220 विमान देगा। एयरबस इसी साल के अंत तक विमानों की डिलीवरी भी शुरू कर देगी। दोनों डील 70 बिलियन डॉलर (करीब 5.79 लाख करोड़ रुपए) से ज्यादा की है।
एयरबस के साथ हुई डील के तहत 40 वाइड बॉडी A350 एयरक्राफ्ट, 210 नैरोबॉडी सिंगल-आइजल A320 नियोस एयरक्राफ्ट मिलेंगे। वहीं बोइंग से हुई डील 34 अरब डॉलर की है। इसके तहत एअर इंडिया को 190 B737 मैक्स विमान, 20 B787 विमान और 10 B777 एक्स विमान की डिलीवरी होगी।
इसके अलावा एयर इंडिया के पास बोइंग से 70 और विमान खरीदने का विकल्प है, जिससे सौदे का कुल बजट 45.9 अरब डॉलर हो जाएगा। यानी 3.80 लाख करोड़ रुपए।
एयरबस के साथ हुई डील के दौरान प्रधानमंत्री नरेंद्र मोदी और फ्रांस के राष्ट्रपति इमैनुएल मैक्रॉ मौजूद रहें। वीडियो कॉन्फ्रेंस के माध्यम से टाटा समूह के मानद चेयरमैन रतन टाटा और टाटा संस के चेयरमैन एन चंद्रशेखरन भी शामिल हुए। वहीं बोइंग के साथ हुए सौदे की जानकारी खुद अमेरिकी राष्ट्रपति जो बाइडेन ने दी। उन्होंने इस डील को ऐतिहासिक बताया।
इस दौरान एविएशन मिनिस्टर ज्योतिरादित्य सिंधिया, वाणिज्य मंत्री पीयूष गोयल, एअर इंडिया के चीफ एग्जीक्यूटिव ऑफिसर कैंपबेल विल्सन और एयरबस के CEO गिलाउमे फाउरी भी मौजूद थे।एयरबस के CEO ने इस डील को ऐतिहासिक पल बताया। उन्होंने कहा- एयरबस की मदद से एअर इंडिया अपने बदलाव की कहानी लिखेगा।
US प्रेसिडेंट ने बोइंग और एअर इंडिया की डील को सराहा 
अमेरिकी राष्ट्रपति जो बाइडेन और प्रधानमंत्री नरेंद्र मोदी के बीच मंगलवार रात फोन पर बातचीत हुई। न्यूज एजेंसी के मुताबिक, बाइडेन ने दोनों देशों के बीच ग्लोबल स्ट्रैटेजिक पार्टनरशिप पर खुशी जाहिर की। बाइडेन ने बोइंग के साथ डील को दोनों देश के रिश्तों में मील का पत्थर बताया। उन्होंने कहा कि इस सहयोग से दोनों देशों को फायदा हुआ।
मोदी बोले- एयरोस्पेस मैन्युफैक्चरिंग के नए अवसर खुलेंगे
प्रधानमंत्री मोदी ने एयरबस डील को लेकर कहा- यह महत्वपूर्ण डील भारत और फ्रांस के बीच गहरे होते संबंधों के साथ-साथ भारत के सिविल एविएशन सेक्टर की सक्सेस को दिखाता है। भारत के ‘मेक इन इंडिया - मेक फॉर द वर्ल्ड' विजन के तहत एयरोस्पेस मैन्युफैक्चरिंग में कई नए अवसर खुल रहे हैं।
इधर, ब्रिटिश पीएम ऋषि सुनक ने इस डील पर खुशी जताई है। उन्होंने कहा- इस समझौते से ब्रिटेन को भी फायदा होगा। बता दें कि एयरबस के विमान के इंजन ब्रिटिश कंपनी रोल्स-रॉयस बनाती है। रोल्स-रॉयस विमान इंजन बनाने वाली दुनिया की दूसरी सबसे बड़ी कंपनी है।
एयरबस का इंडियन मार्केट में दबदबा
इंडियन मार्केट में एयरबस का दबदबा है। भारत के सिविल एविएशन मार्केट का लीडर इंडिगो एयरबस के A320 का दुनिया का सबसे बड़ा कस्टमर है। भारत में नैरोबॉडी एयरक्राफ्ट का इतना बड़ा ऑर्डर मिलना बोइंग के लिए भी अहम है। एअर इंडिया की बोइंग और एयरबस के साथ इस डील को ‘मदर ऑफ ऑल एविएशन डील’ कहा जा रहा है।
इंडिगो को टक्कर देगी एअर इंडिया
नैरोबॉडी प्लेन से एअर इंडिया 4-5 घंटे वाले शॉर्ट-हॉल डेस्टिनेशन सर्विस दे सकेगी। इससे वो इंडिगो को कड़ी टक्कर दे पाएगी, जिसका वर्तमान में 50% से ज्यादा के डोमेस्टिक मार्केट पर कब्जा है। वहीं वाइड बॉडी एयरक्राफ्ट टाटा को उत्तरी अमेरिका, यूरोप और ऑस्ट्रेलिया में अपने फुटप्रिंट बढ़ाने में मदद करेगा। एयर इंडिया के FY24 के आखिर तक लगभग 50 विमान बेड़े में जोड़ेगा। इससे उसकी कैपेसिटी करीब 50% बढ़ जाएगी।
5 साल में 30% मार्केट शेयर का टारगेट
पिछले साल की शुरुआत में एअर इंडिया का अधिग्रहण करने के बाद से टाटा ग्रुप अपनी फ्लीट में सुधार के लिए एयरक्राफ्ट मैन्युफैक्चरर्स के साथ बातचीत में लगा है। बीते दिनों एअर इंडिया के चीफ एग्जीक्यूटिव ऑफिसर कैंपबेल विल्सन ने कहा था कि एअर इंडिया अगले 5 साल में डोमेस्टिक और इंटरनेशनल दोनों रूट पर मार्केट शेयर को 30% तक बढ़ाना चाहती है।
एअर इंडिया 27 जनवरी 2022 से प्राइवेट हो गई
सरकारी कंपनी एअर इंडिया 27 जनवरी 2022 से प्राइवेट हो गई। टाटा ने 18000 करोड़ रुपए में इसे टेकओवर कर लिया था। एविएशन मार्केट की बात करें तो भारत का एविएशन मार्केट दुनिया का तीसरा बड़ा बाजार है। अगले 10 साल में इसके दोगुना होने की उम्मीद है।
